# בסיס טיסה

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
בסיסי טיסה של חיל האוויר הישראלי

בחיל האוויר הישראלי, בסיס טיסה הוא שדה תעופה צבאי בו מוצבות טייסות.

קיימים שני סוגי בסיסי טיסה:

- כנף: בסיס טיסה בו יש טייסות בלבד, מפקד הכנף הינו איש צוות-אוויר בדרגת אלוף-משנה.
- בסיס חיל-אוויר (בח"א): בסיס טיסה בו בנוסף לטייסות יש גם יחידות נוספות (כוחות אוויר מיוחדים למשל). מפקד בח"א הינו איש צוות-אוויר בדרגת אלוף-משנה או תת-אלוף.

בסיסי הטיסה הם (מהצפוני ביותר לדרומי): רמת דוד (כנף 1), שדה דב (כנף 15), לוד (בח"א 27), פלמחים (בח"א 30), תל נוף (בח"א 8), חצור (כנף 4), חצרים (בח"א 6), נבטים (כנף 28), רמון (כנף 25) ועובדה (בח"א 10).

## [עריכה] מבנה בסיס טיסה

בסיס טיסה מורכב מארבעה סוגי טייסות. טייסת היא יחידת משנה בבסיס טיסה. על כל טייסת מפקד קצין בדרגת סגן-אלוף, ותחתיו מספר גפים. מפקד כל גף הוא קצין בדרגת רב-סרן או סרן.

### [עריכה] טייסות טיסה

הטייסות אשר אנשי צוות-האוויר משרתים בהן, ומטיסים את כלי הטיס שלהן. בנוסף משרתים בטייסות הללו טכנאי דרג א'. מפקד הטייסת הוא איש צוות-אוויר בדרגת סא"ל, ולצידו משרתים סגני מפקד הטייסת: סמ"ט א' וסמ"ט ב' בדרגת רס"ן. ברוב בסיסי הטיסה יש 3 עד 6 טייסות טיסה.

### [עריכה] טייסות תומכות

בכל בסיס קיימות שלוש טייסות תומכות שאינן טייסות טיסה:

#### [עריכה] טייסת תחזוקה אווירית

טייסת תחזוקה (מפקדה מכונה מטת"א) מהווה מרכיב מרכזי במערך האחזקה, היא לרוב הטייסת הגדולה ביותר בכל בסיס של חיל האוויר הישראלי, ואחראית לתחזוקת המטוסים בדרג ב' (מוסכים) וביצוע אחזקה מרכזית לחלק מהמערכות המוטסות בדרג א' (אוויוניקה למשל). לחלק מהטכנאים בטייסת זו מגע ישיר והדוק עם מטוסים (טכנאי בקרת ירי, למשל), ואילו טכנאים אחרים מתחזקים את הציוד הנלווה (טכנאי ציוד קרקע, למשל). טייסת התחזוקה פועלת 24 שעות ביממה, וכשמתרחשת "הזנקה" - המראת חירום של מטוסים עקב פעילות מבצעית - נדרשים אנשי צוות הקרקע במהירות אל המטוסים (אף לפני הטייסים) על-מנת להכין את המטוסים לטיסה. כל טייסת תחזוקה נחלקת לגפים הבאים:

- גף מטוסים - אחראי לתחזוקת המטוסים ב"דרג ב'" על ידי ביצוע ביקורות תקופתיות במוסכים.
- גף אוויוניקה - בחלק מהבסיסים אוחדו גפי נש"ר, בקר"י ול"א לגף אחד, ועוסק בטיפול במערכות אוויוניות.

  - בקרת ירי (בקר"י) - אחראי לתחזוקת מערכות האוויוניקה המרכזיות במטוסי הקרב. הגף מורכב ברובו מטכנאים והנדסאים ממגזר האלקטרוניקה והחשמל שמתחזקים את המערכות המוטסות והצב"ד (ציוד בדיקה) לאחזקה, ומבצעים שינויים והתאמות במערכות המטוסים לקליטת אמל"ח (אמצעי לחימה) חדיש ולשיפור התיפעול בתא הטייס: מערכת תצוגה עילית, מערכת תצוגה לקסדת ראש, VTR לתיחקור ואחזקת מערכות המכ"מ.
  - נש"ר אחראי לאחזקת מערכות קשר רדיו המוטס, מערכות הניווט במטוס, ולאחזקת מערכות קשר קרקעיות.
  - ל"א (לוחמה אלקטרונית) - אחראי לאחזקת מערכות מוטסות יעודיות ללוחמה אלקטרונית.

- גף שירותי קרקע (ש"ק) - אחראי לאחזקת ציוד תמיכה תחזוקתי לאחזקת המטוסים: סולמות, מיכליות, נגררים וכלי רכב יעודיים.
- גף מנועים - אחראי לאחזקת מנועי המטוסים או המסוקים. מתחזק ומפרק את המנועים לצורך ביקורות ותיקונים על-פ הגדרות היצרנים.
- גף מערכות - אחראי לתחזוקת מערכות ההיגוי ובקרת הטיסה; כמו כן אחראי לאחזקת החיווט התעופתי ואביזרי המטוס כגון: שעוני תא הטייס, גלגלים, כני-נסע ועוד.
- גף אספקה תעופתית - אחראי לניהול משק חלקי החילוף היעודיים לאחזקת המטוסים.
- גף מרכז אחזקה - אחראי להפעלת טייסת תחזוקה ותיאום פעולותיה מול טייסות הטיסה ומול גופי השליטה במטה.
- גף תמ"מ (תקשורת מערכות מידע) - אחראי לניהול רשת התקשורת היעודית ולאחזקת ציוד מיחשוב.
- גף אבטחת איכות והדרכה - אחראי להכשרות המקצועיות לטכנאים ולבקרת מערכת האיכות.
- גף מבנה וייצור - אחראי לאחזקת מכלולי גוף המטוס/מסוק, מעקב התעייפות, בדיקות סדקים, נזילות, בקרת "אל-הרס" וייצור בתחום המתכת והעץ.
- גף מערכות ירי - אחראי לאחזקת מערכת ההפלטה ונושאי החימוש היעודיים שתלויים תחת כנפי המטוס.
- גף נשמ"ת (נשק מונחה ותחמושת) - אחראי לתחזוקת הנשק המונחה ויתר סוגי התחמושת.

#### [עריכה] טייסת תעופה

טייסת זו אף היא אינה טייסת טיסה, למרות הכינוי המבלבל. טייסת תעופה אחראית לניהול הפעילות המבצעית בבסיס, להפעלת מגדל-הפיקוח בבסיס, לטיפול במערכות המותקנות באזור מסלולי הטיסה, לאבטחת הבסיס, לביטחון שדה, לכלי הנשק האישיים, לשירותי כיבוי אש ולשירותי מודיעין.
מפקדה (המכונה מט"ת) וסגנו (סמט"ת) הינם בדרך כלל אנשי צוות אוויר בדרגת סא"ל ורס"ן (בהתאמה).

#### [עריכה] טייסת מנהלה

טייסת המנהלה מתחזקת את הבסיס באופן שוטף, והיא נחלקת למספר גפים וגופים:

- גף רפואה - הגף האחראי על כלל היבטי בריאות המשרתים בבסיס:
  - מרפאת הבסיס - בה משרתים רופאים, חובשים, נהגי אמבולנס, רופאי, טכנאי שיניים, וסייעות לרופאי שיניים.
  - בריאות הנפש - בו משרתים פסיכולוגים (קפ"ס - קצין פסיכולוגיה או קב"ן - קצין בריאות נפש).
  - תברואה - בו משרתים תברואנים, האחראיים לנקיון המטבח ולהדברת מזיקים בבסיס.
- גף רכב - אחראי לתחזוקת הרכבים בבסיס, לניפוק רכבים לבעלי התפקידים השונים ולפעולות הדרכה בנושאי נהיגה.
- גף כח אדם - אחראי לתחומי השלישות ומשאבי האנוש, הכשרת וקליטת חיילים וניהול מצבת הבסיס.
  - מילואים - משרד האחראי על חיילי המילואים של הבסיס.
  - מחלקת ת"ש - (תנאי שירות) אחראית למתן עזרה לחיילים נזקקים.
  - תשלומים - גוף האחראי לתשלום המשכורות לחיילי הבסיס ולקבלת תשלום מחיילים שגרמו נזק לציוד צבאי.
- גף תזונה - מפעיל את המטבח ואחראי לארגון תורנויות המטבח של כל חיילי הבסיס.
- גף שפ"י (שרותי פרט יחידה) - העוסקים בנושאי חינוך האחראי לארגון פעולות הדרכה בבסיס, ארועים, טיולים וכדומה. מגורי צוות אוויר (BOQ) - חדרי המנוחה של טייסים וצוותים מוטסים הנמצאים בכוננות, ובנוסף מספק חדרי אירוח למפקדים בסיס. שק"ם הנותן שירותים לקהל הבסיס,וכן גם משרד יח"צ (יחסי ציבור) האחראי על אירועים בבסיס, וביקורים בבסיס.
- גף רס"ר - הגף האחראי על המשמעת, הנקיון השוטף, והתחזוק הכולל של הבסיס. גף זה מפעיל לעיתים גם את בריכת השחיה, מגורי צוות אוויר, ואת המעצר הבסיסי.

(הערה: ארגון וחלוקת הסמכויות בין הגפים והטייסות משתנה לעיתים קרובות מבסיס לבסיס)

## [עריכה] שיכון משפחות

בסיסי הטיסה של חה"א כוללים שיכון משפחות בו מתגוררים אנשי צ"א ושאר קציני הבסיס עם משפחותיהם.

## [עריכה] שירותי בסיס

בסיסי הטיסה של חיל האוויר כוללים בתוכם שירותים שונים לחיילים ולטייסים ולאנשי הבסיס ומשפחותיהם כגון: בנק, חדר כושר, בריכה, מרכולית, בית קולנוע, ומסעדה.

## [עריכה] קישורים חיצוניים

- בסיסי הטיסה של חיל האוויר הישראלי, באתר Global Security
- בסיסי הטיסה של חיל האוויר הישראלי, באתר aeroflight
- סמלי בסיסי חיל האוויר הישראלי, באתר מרחב אוירי
- סיור בבסיס טיסה וירטואלי, באתר חיל האוויר הישראלי

מקור: http://he.wikipedia.org../../../%D7%91/%D7%A1/%D7%99/%D7%91%D7%A1%D7%99%D7%A1_%D7%98%D7%99%D7%A1%D7%94.html

קטגוריות: בסיסי חיל האוויר הישראלי | שדה תעופה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש